## Rješenje kojima se Zagrebačkoj burzi d.d. nalaže da bez odgode privremeno obustavi trgovanje dionicom: Podravka, prehrambena industrija d.d., Koprivnica

### NN 11/2010 (22.1.2010.), Rješenje kojima se Zagrebačkoj burzi d.d. nalaže da bez odgode privremeno obustavi trgovanje dionicom: Podravka, prehrambena industrija d.d., Koprivnica

11 22.01.2010 Rješenje kojima se Zagrebačkoj burzi d.d. nalaže da bez odgode privremeno obustavi trgovanje dionicom: Podravka, prehrambena industrija d.d., Koprivnica

HRVATSKA AGENCIJA ZA NADZOR FINANCIJSKIH USLUGA

233

Na temelju odredbi članka 15. stavka 1. točke 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 341. stavak 4. i 480. stavka 9. Zakona o tržištu kapitala (»Narodne novine« br. 88/08, 146/08, 74/09, dalje: Zakon), kao i članka 141. stavak 1. točka 4. Zakona o općem upravnom postupku (»Narodne novine« br. 53/91, 103/96), u predmetu nadzora nad trgovanjem dionicom društva Podravka prehrambena industrija d.d., Koprivnica, Ante Starčevića 32, Uprava Hrvatske agencije za nadzor financijskih usluga na izvanrednoj sjednici održanoj 18. siječnja 2010. godine donijela je

RJEŠENJE

I. Nalaže se Zagrebačkoj burzi d.d., Zagreb, Ivana Lučića 2a, da bez odgode privremeno obustavi trgovanje dionicom Podravka prehrambena industrija d.d., Koprivnica, Ante Starčevića 32, burzovne oznake PODR-R-A.

II. Mjera iz točke I. izreke ovog Rješenja traje do trenutka kada javnost bude točno i ispravno obaviještena o okolnostima vezanim uz prodaju društva Podravka prehrambena industrija d.d., Koprivnica, Ante Starčevića 32, što će utvrditi Hrvatska agencija za nadzor financijskih usluga i o tome bez odgode obavijestiti Zagrebačku burzu d.d.

III. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje u tekstu: Agencija) je u okviru nadzora nad trgovanjem dionicom društva Podravka prehrambena industrija d.d., Koprivnica, Ante Starčevića 32, burzovne oznake PODR-R-A (dalje u tekstu: Izdavatelj), koja je uvrštena na redovno tržište Zagrebačke burze d.d., utvrdila sljedeće.

Temeljni kapital Izdavatelja iznosi 1.626.000.900, 00 kn i podijeljen je na 5.420.003 dionice nominalne vrijednosti 300 kn za jednu dionicu. Prosječna cijena trgovanja dionicom Izdavatelja na dan 15. siječnja 2010. bila je 350,02 kn.

Dana 18. siječnja 2010. godine, u dnevnom listu »Jutarnji list« objavljen je članak pod nazivom »Emil Tedeschi: Gospon Friščić, pošto Podravka? Miroslav Vitković, šef Podravke: Tisuću kuna po dionici!«.

Jednako tako, u sredini naslovnice Jutarnjeg lista od 18. siječnja 2010., najvećim fontom najavljuje se predmetni članak na sljedeći način: »Ponuda Atlantic grupe za kupnju, Tedeschi Friščiću: Koliko stoji Podravka?«

S obzirom na to da se u predmetnom članku govori o ponudi za kupnju Izdavatelja, te se ističe cijena koja je trostruko veća od cijene koja kotira na burzi, potrebno je utvrditi vjerodostojnost prenesenih informacija.

»Primanje ponuda na kupnju za relevantnu imovinu« je povlaštena informacija koja se neposredno odnosi na izdavatelja, a koja je cjenovno osjetljiva i može utjecati na cijenu dionice, što je propisano člankom 455. Zakona i člankom 2. stavak 3. točkom 23. Pravilnika o objavi povlaštenih informacija koje se neposredno odnose na izdavatelja te o određivanju opravdanih interesa izdavatelja u svrhu neobjavljivanja (»Narodne novine« 5/2009).

Člankom 480. stavak 9. Zakona propisano je da Agencija može poduzeti sve potrebne mjere kako bi osigurala da je javnost točno i ispravno obaviještena u smislu odredaba članaka od 459. do 464., kao i članaka od 471. do 478. Zakona. Obzirom na novinski članak opisan ad II., Agencija je odlučila naložiti burzi privremeno obustavljanje trgovanjem dionicom Izdavatelja, kako bi se hitno pribavila relevantna očitovanja, te potvrdila vjerodostojnost prenesenih informacija. Po primitku očitovanja, Agencija će obavijestiti javnost o zaprimljenim informacijama, kako bi osigurala da javnost bude točno i ispravno obaviještena, nakon čega će Agencija naložiti da se trgovanje dionicom Izdavatelja nastavi.

Na temelju odredbe članka 341. stavak 4. Zakona, Agencija može rješenjem privremeno obustaviti trgovanje financijskim instrumentom ako je to potrebno u svrhu zaštite ulagatelja ili osiguravanja redovitog i pravilnog trgovanja na uređenom tržištu.

Jednako tako, odredbom članka 141. stavak 1. točka 4. Zakona o općem upravnom postupku (»Narodne novine« br. 53/91, 103/96) propisano je da se upravna stvar može riješiti po skraćenom postupku kada se radi o poduzimanju u javnom interesu hitnih mjera koje se ne mogu odgađati, a činjenice na kojima rješenje treba biti utemeljeno su utvrđene ili barem učinjene vjerojatnima.

Slijedom navedenog, valjalo je odlučiti kao u izreci ovog Rješenja.

Sukladno odredbama članka 8. stavka 3. Zakona o Hrvatskoj agenciji za nadzor financijskih usluga (»Narodne novine« br. 140/05) ovo Rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog rješenja.

Klasa: UP/I – 451-04/10-27/1
Urbroj: 326-321/10-2
Zagreb, 18. siječnja 2010.

Predsjednik Uprave
Ante Samodol, v. r.

Rješenje, NN 11/2010-233